text: Brandmand havde 32.000 ulovlige kanonslag - er stadig ansat
  03 januar 2017 kl. 09.13
  En frivillig brandmand i Christiansfeld er stadig brandmand, selvom han har fået konfiskeret 32.000 ulovlige kanonslag.
  Sydøstjyllands Politi beslaglagde tilbage i november 32.000 ulovlige kanonslag hos en mand i Christiansfeld. Nu viser det sig, at det var en 41-årig frivillig brandmand, der var i besiddelse af de 32.000 ulovlige kanonslag. Det skriver JydskeVestkysten i dag.
  Stationsleder hos Tyrstrup Frivillige Brandværn Jens E. Lind har bekræftet historien overfor TV SYD. Han tilføjer desuden, at den frivillige brandmand stadigvæk er tilknyttet stationen.
  - Han er brandmand hos os, og det er han stadigvæk, siger Jens E. Lind i dag til TV SYD.
  - Det skete tilbage i november, så vi har ordnet det internt i mellemtiden, siger Jens E. Lind. Han vil ikke uddybe, hvad sagen har haft af konsekvenser, og han har heller ikke flere kommentarer til sagen.
  Jens E. Lind, stationsleder hos Tyrstrup Frivillige Brandværn: "Han er brandmand hos os, og det er han stadigvæk."
  Politiet valgte at ransage den 41-årige brandmands hjem på baggrund af et tip fra en borger. Ransagningen skete den 20. november 2016, hvor politiet altså beslaglagde 32.000 tre-grams kanonslag. 
  Politiet i gang med at efterforske sagen, og de venter lige nu på en såkaldt farlighedsvurdering.
  - Her bliver det vurderet, hvor farlige kanonslagene er. Der bliver f.eks. set på mængden af krudt og hvor tæt naboerne er på, siger vicepolitiinspektør i Sydøstjyllands Politi, Carrit Andersen til TV SYD.
  Farlighedsvurderingen skal hjælpe politiet med at fastslå straffen.
  - Det kan jo være alt lige fra en bøde til overtrædelse af straffeloven. Det kan gå alle veje, siger han. 
  Opdateret med status på efterforskningen.
  Du kan læse om beslaglæggelsen fra november her:
  
  